L'última etapa de la Volta a la Comunitat Valenciana plena Bétera de bon ciclisme
04 de febrer de 2024

• L'Albereda vibra amb una gran afluència de veïns, veïnes, visitants i aficionats al ciclisme en aquesta cita esportiva de caràcter internacional.

• El nom de Bétera es visibilitza a més de 200 països després de la retransmissió en directe de la VCV per Eurosport i Teledeporte.

Bétera vibra amb la VCV Volta Ciclista a la Comunitat Valenciana en una jornada ciclista que ha omplit l'Albereda d'amants de la bicicleta en una gran festa del ciclisme que, per tercer any consecutiu, acull Bétera. Hui aquest municipi de Camp de Túria ha sigut l'epicentre del ciclisme per ser municipi d'eixida de la 6a VCV Fémines Gran Premi Tuawa i la cinquena i última etapa de la 75 VCV Volta a la Comunitat Valenciana Gran Premi Banc Sabadell.

En entrar el matí l'organització de la VCV ha transformat l'Albereda de Bétera en un gran espai esportiu propi per a un esdeveniment d'aquestes característiques i amb tanta projecció nacional i internacional en el món del ciclisme que a més enguany compta amb la seua 75 edició.

Aposta per l'esport femení

Bétera té un compromís amb l'esport femení. Des de fa anys el Consistori fomenta l'esport igualitari i inclusiu entre les disciplines esportives que es practiquen en el municipi, en eixe sentit, i tal com ha explicat l'Alcaldessa de Bétera i regidora d'Esports, Elia Verdevío, “acollir la 6a VCV Dones Gran Premi Tuawa és per a Bétera una satisfacció perquè és necessari donar visibilitat a les dones esportistes i contribuir a l'esport igualitari”.

En eixa línia des de l'àrea de Dona i Igualtat de l'Ajuntament de Bétera, s'han repartit durant el matí unes polseres amb el lema “Bétera per la igualtat” un gest més per a mostrar que a Bétera s'aposta per l'esport femení.

Les dones han començat a arribar a Bétera a partir de les 08:00h. Aquesta VCV ha comptat amb la presència de grans equips com CERATIZIT, ROLAND CYCLING TEAM, MOVISTAR TEAM i HUMAN POWERED HEALTH encapçalats per corredores d'elit com Floortje Mackaij, vencedora de la VCV 2023.

El tall de la cinta ha estat a càrrec de l'Alcaldessa de Bétera, Elia Verdevío, del President de la Diputació de València, Vicent Mompó i del Director de la VCV, Ángel Casero al costat dels patrocinadors d'aquest 6a edició, Tuawa. Un moment que ha comptat amb un tret pirotècnic de color morat que ha posat en relleu el compromís amb l'esport femení.

Cinquena i última etapa de la 75 VCV

A partir de les 12:00h han començat a arribar els primers autobusos dels prestigiosos equips ciclistes que estan participant des del dimecres en la Volta. Uns ciclistes que han desfilat per l'Albereda per a acudir al control de signatures, un dels moments més esperats per a tots els allí presents que han pogut conéixer in situ als seus ídols.

A les 14:45h s'ha efectuat l'última crida i el pilot s'ha congregat en la línia d'eixida, lloc on s'ha procedit al tall de cinta per part de la regidora de Turisme, María Benimeli acompanyada del director de la VCV, Ángel Casero, així com dels patrocinadors d'aquest Gran Premi, Banc Sabadell i Fundació Trinidad Alonso.

Rostres coneguts

L'Albereda s'ha omplit des de bon matí de rostres coneguts del món del ciclisme entre els quals es trobaven, com no podia ser d'una altra manera, les i els protagonistes de la Volta.

Les reconegudes ciclistes del Top 10 Floortje Mackaij, Ane Santesteban, Victoire Berteau, Julie Bego, Lise Ménage, Olivia Baril, Arlenis Sierra, Jelena Eric, Sara Martín i Laura Ruiz Pérez han arribat a l'Albereda prompte i s'han deixat veure durant el control de signatures. De la mateixa manera que els ciclistes Aleksandr Vlasov (Guanyador VCV 2022), Jay Hindley (Gir Itàlia 2022) i Kamma (Victòries etapa en Tour, Gir i Volta) del BORA, Pello Bilbao (Victoria etapa Tour 2023) i Matej Mohoric (Victòries etapa Tour, Gir i Volta) del BAHRAIN, Rein Taaramäe i Michael Matthews (Els dos, victòries en Grans Voltes) del INTERMARCHÉ i Jonathan Milan (L'esprintador del futur i Mallot regularitat Gir 2023) del LIDL

Totes i tots han signat autògrafs i s'han fet fotos amb els centenars d'assistents congregats en aquesta VCV amb eixida a Bétera.

Aparador mundial

El nom de Bétera ha arribat hui a més de 200 països gràcies la retransmissió en directe de la VCV en Eurosport i Teledeporte així com a la cobertura que han donat nombrosos mitjans esportius a nivell internacional a aquesta carrera que marca l'inici de la temporada i que enguany compta ja amb la 75 edició.

Una repercussió que l'Alcaldessa ha indicat “és molt positiva per al nostre municipi ja que permet donar-nos a conéixer i convidar a tots els espectadors a visitar Bétera i enamorar-se dels nostres recursos patrimonials, naturals i la nostra gastronomia”. Sens dubte, un input per a l'economia local de Bétera que hui s'ha vist reforçada, sobretot en el sector hostaler, gràcies a totes i tots els visitants que han gaudit de bon ciclisme en l'Albereda i han omplit tots els locals de restauració de la zona.

“Aquests esdeveniments esportius a més de projectar-nos de manera internacional atrauen a molts visitants que durant el dia de hui han esmorzat i dinat a Bétera revitalitzant la nostra restauració local”, ha destacat la regidora d'Esports.